ՆԱԽԱԳԻԾ

ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

2022 թվականի \_\_\_\_\_\_\_\_\_\_\_\_\_ \_\_\_\_\_\_\_ -ի

«ԱՐՑԱԽԻ ՍՈՑԻԱԼԱԿԱՆ ԶԱՐԳԱՑՄԱՆ ԾՐԱԳՐԵՐԻ ՀԻՄՆԱԴՐԱՄ»

ՀԻՄՆԱԴՐԵԼՈՒ ՄԱՍԻՆ

­­­­­­­­­­­­­­­­­­­­­­N \_\_\_\_\_\_- Ն

ՈՐՈՇՈՒՄ

Հիմք ընդունելով «Հիմնադրամների մասին» օրենքի 10-րդ հոդվածի 4-րդ մասը՝ Արցախի Հանրապետության կառավարությունը որոշում է.

1. Հիմնադրել «Արցախի սոցիալական զարգացման ծրագրերի  հիմնադրամ» (այսուհետ՝ հիմնադրամ):

2. Հաստատել հիմնադրամի կանոնադրությունը՝ համաձայն հավելվածի:

3. Հիմնադրի անունից հանդես եկող պետական կառավարման լիազոր մարմին սահմանել Արցախի Հանրապետության աշխատանքի, սոցիալական և միգրացիայի հարցերի նախարարությունը:

4. Հիմնադրամի տնօրենի ժամանակավոր պաշտոնակատար (այսուհետ՝ ժամանակավոր տնօրեն) նշանակել Սոֆիա Ազատի Հովսեփյանին (անձնագիր՝ AR 0641700, տրված՝ 2018 թվականի մարտի 28-ին, 028-ի կողմից):

5. Հիմնադրամի ժամանակավոր տնօրենին՝ սույն որոշումն ուժի մեջ մտնելուց հետո երկամսյա ժամկետում Արցախի Հանրապետության օրենսդրությամբ սահմանված կարգով ապահովել հիմնադրամի պետական գրանցումը:

6. Արցախի Հանրապետության աշխատանքի, սոցիալական և միգրացիայի հարցերի նախարարին՝ հիմնադրամի պետական գրանցումից հետո եռամսյա ժամկետում Արցախի Հանրապետության կառավարության հաստատմանը ներկայացնել հիմնադրամի հոգաբարձուների խորհրդի անհատական կազմը:

7. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

«Հաստատում եմ»

ԱՐՑԱԽԻ ՀԱՆՐԱՊԵՏՈՒԹՅԱՆ

ՆԱԽԱԳԱՀ Ա. ՀԱՐՈՒԹՅՈՒՆՅԱՆ

2022 թվականի \_\_\_\_\_\_\_\_\_\_\_\_\_\_\_ \_\_\_\_\_

ք. Ստեփանակերտ

|  |  |
| --- | --- |
|  |  |

Հավելված

Արցախի Հանրապետության կառավարության

2022 թվականի \_\_\_\_\_\_\_\_\_\_\_\_\_\_\_\_ \_\_\_ -ի

N\_\_\_\_\_\_Ն որոշման

|  |  |
| --- | --- |
|  |  |

**ԿԱՆՈՆԱԴՐՈՒԹՅՈՒՆ**

**«ԱՐՑԱԽԻ ՍՈՑԻԱԼԱԿԱՆ ԶԱՐԳԱՑՄԱՆ ԾՐԱԳՐԵՐԻ ՀԻՄՆԱԴՐԱՄԻ»**

**1. ԸՆԴՀԱՆՈՒՐ ԴՐՈՒՅԹՆԵՐ**

1. «Արցախի սոցիալական զարգացման ծրագրերի  հիմնադրամը» (այսուհետ՝ հիմնադրամ) կամավոր գույքային վճարների հիման վրա ստեղծված և անդամություն չունեցող ոչ առևտրային կազմակերպություն է:

2. Հիմնադրամն ստեղծվել է Քաղաքացիական օրենսգրքի, «Հիմնադրամների մասին» պահանջներին համապատասխան և իր գործունեության ընթացքում ղեկավարվում է Արցախի Հանրապետության օրենսդրությամբ, Արցախի Հանրապետության միջազգային պայմանագրերով և սույն կանոնադրությամբ:

3. Հիմնադրամի հիմնադիրն է Արցախի Հանրապետությունը՝ ի դեմս Արցախի Հանրապետության կառավարության: Հիմնադրի անունից հանդես եկող պետական կառավարման մարմինը Արցախի Հանրապետության աշխատանքի, սոցիալական և միգրացիայի հարցերի նախարարությունն է:

4. Հիմնադրամի անվանումն է՝

հայերեն լրիվ՝ Արցախի սոցիալական զարգացման ծրագրերի հիմնադրամ

հայերեն կրճատ՝ ԱՍԶԾՀ

ռուսերեն լրիվ՝ Фонд программ социального развития Арцаха

ռուսերեն կրճատ՝ ФПСРА

անգլերեն լրիվ՝ Artsakh Social development programs fund

անգլերեն կրճատ՝ ASDPF

5. Հիմնադրամի գտնվելու վայրն է՝ Արցախի Հանրապետություն, քաղաք Ստեփանակերտ, Ազատամարտիկների 54:

6. Հիմնադրամի գործունեության ժամկետը՝ անժամկետ է:

7. Հիմնադրամի շահառուներն են ֆիզիկական և իրավաբանական անձինք:

**2. ՀԻՄՆԱԴՐԱՄԻ ԳՈՐԾՈՒՆԵՈՒԹՅԱՆ**

**ԱՌԱՐԿԱՆ ԵՎ ՆՊԱՏԱԿՆԵՐԸ**

8. Հիմնադրամի գործունեության առարկան և նպատակներն են՝

1) Արցախի Հանրապետությունում սոցիալական պաշտպանության բնագավառի գիտական հետազոտությունների արդյունքների օգտագործման աջակցությունը.

2) առանձին գիտահետազոտական ծրագրերի իրականացմանը և դրանց արդյունքների ներդրման աջակցությունը.

3) սոցիալական պաշտպանության բնագավառում ռազմավարական ծրագրերի մշակումը.

4) հանրապետության շրջանների առանձին բնակավայրերի սոցիալական զարգացման ծրագրերի մշակումը, իրականացումը և դրանց օժանդակելը.

5) կարիքավոր ընտանիքների, վիրավոր և հաշմանդամություն ունեցող զինծառայողների, զոհված զինծառայողներիների ընտանիքների կարիքների պարբերաբար գնահատումը և աջակցություն ցուցաբերելը.

6) վիրավոր զինծառայողների, ինչպես նաև զոհված զինծառայողների ընտանիքների անդամների սոցիալական ինտեգրմանը և զբաղվածության ապահովմանն ուղղված ծրագրերի մշակումը և իրականացումը, ինչպիսին են բիզնես ծրագրերը, սոցիալական ձեռնարկատիրական ծրագրերը.

7) տարբեր խմբերում սոցիալ-կրթական ծրագրերի մշակումը և իրականացումը՝ ուղղված կրթական մակարդակի բարձրացմանը, գիտելիքների, նոր հմտությունների ձևավորմանը, հզորացմանը և զարգացմանը, որը կբերի սոցիալական ճգնաժամի, կարծրատիպերի հաղթահարմանը.

8) գիտական սեմինարների, համաժողովների անցկացումը և ցուցահանդեսների կազմակերպումը.

9) ուսուցման կազմակերպման միջոցով սոցիալական պաշտպանության բնագավառում մասնագետների պատրաստումը և վերապատրաստումը.

10) հիմնադրամին ներկայացվող ծրագրերի փորձաքննությունը և հաստատումը, դրանց իրականացման աշխատանքների ֆինանսավորումը, կապալառուների և խորհրդատուների (գործակալների և այլ միջնորդների) ընտրությունը.

11) սեփական և ներգրավված (հովանավորչական, մարդասիրական և այլ) միջոցներով բարեգործական ծրագրերի իրականացումը.

12) սոցիալական պաշտպանության բնագավառում համագործակցությունը.

13) սոցիալական պաշտպանության ոլորտում պետական և մասնավոր հատվածների գործընկերությունում (այսուհետ՝ ՊՄԳ) հնարավոր ծրագրերը հետազոտելը և բացահայտելը.

14) ՊՄԳ-ի ծրագրերում կիրառելու նպատակով արդյունավետ մոդելի վերաբերյալ աջակցություններ ներկայացնելը.

15) ՊՄԳ-ի ծրագրերի իրականացման վերաբերյալ իրազեկվածությունը բարձրացնելը.

16) ՊՄԳ-ի ծրագրերի իրականացմանը նպաստելը.

17) ՊՄԳ-ի ձեռնարկումներով հետաքրքրված պետական մարմիններին, ընկերություններին և ՊՄԳ-ի սուբյեկտներին աջակցելն ու օժանդակություն տրամադրելը (տեխնիկական, իրավաբանական խորհրդատվական և տեղեկատվական).

18) ՊՄԳ-ի ծրագրերում կիրառվող մոդելի արդյունավետության գնահատումը (ծախքեր-օգուտներ վերլուծությամբ).

19) ՊՄԳ-ի մրցութային առաջադրանքների մշակումը, դրանց հիման վրա մրցույթների կազմակերպումը.

20) ՊՄԳ-ի պայմանագրերի տիպային օրինակելի ձևերի մշակումը.

21) ՊՄԳ-ի պայմանագրերի շուրջ բանակցություններին մասնակցելը.

22) ՊՄԳ-ի ծրագրերի համակարգումը.

23) ՊՄԳ-ի ծրագրերի վերաբերյալ տեղեկատվության տարածումը և հանրային իրազեկումը.

24) պատանեկան մասնագիտական և/կամ սիրողական ակումբների (գիտական, տեղեկատվական, ձեռներեցների, մշակութային) հիմնադրում և համակարգում։ Կրթական միջոցառումներով ակումբների գիտելիքային բազայի ձևավորումից հետո համապետական խնդիրների շուրջ ակումբների մոբիլիզացիա, համագործակցություն ակումբների միջև, այլ կառույցների և ակումբների միջև համագործակցություն.

25) պետական կամ Արցախի Հանրապետության օրենսդրությամբ չարգելված աղբյուրներից ֆինանսական աջակցությամբ այլ ծրագրերի իրականացումը:

**3. ՀԻՄՆԱԴՐԱՄԻ ԻՐԱՎԱԿԱՆ ԿԱՐԳԱՎԻՃԱԿԸ**

9. Հիմնադրամը պետական գրանցման պահից ձեռք է բերում իրավաբանական անձի կարգավիճակ:

10. Հիմնադրամն օգտվում է իրավաբանական անձի համար օրենքով սահմանված բոլոր իրավունքներից և կրում է համապատասխան պարտականություններ:

11. Հիմնադրամն ունի առանձնացված գույք, ինքնուրույն հաշվեկշիռ, Արցախի Հանրապետության և այլ պետությունների բանկերում հաշվարկային ու այլ հաշիվներ, իր անվանմամբ հայերեն, ռուսերեն և անգլերեն լեզուներով կլոր կնիք, դրոշմակնիք, ձևաթուղթ և անհատականացման այլ միջոցներ: Հիմնադրամի ձևաթուղթը պարունակում է նշումներ հիմնադրամի անվանման, գտնվելու վայրի, կապի միջոցների, համարների մասին:

12. Հիմնադրամը կարող է ունենալ խորհրդանիշ:

13. Հիմնադրամն իր անունից կարող է ձեռք բերել գույքային և անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող: Հիմնադրամն իր պարտավորությունների համար պատասխանատու է սեփականության իրավունքով իրեն պատկանող գույքով:

14. Հիմնադիրը պատասխանատվություն չի կրում հիմնադրամի պարտավորությունների համար, իսկ հիմնադրամը պատասխանատվություն չի կրում հիմնադրի պարտավորությունների համար: Հիմնադիրը պատասխանատվություն է կրում մինչև հիմնադրամի պետական գրանցումը ծագած՝ նրա ստեղծման հետ կապված պարտավորությունների համար:

15. Հիմնադրամի իրավունքները կարող են սահմանափակվել միայն օրենքով նախատեսված դեպքերում և կարգով:

16. Հիմնադրամը շահույթ ստանալու նպատակ չի հետապնդում: Տարբեր աղբյուրներից, ինչպես նաև իր տնտեսական գործունեությունից ստացված միջոցներն օգտագործվում են միայն սույն կանոնադրությամբ սահմանված նպատակներով:

17. Հիմնադրամը կարող է՝

1) կնքել օրենսդրությամբ չարգելված պայմանագրեր և գործարքներ.

2) օրենքով և սույն կանոնադրությամբ սահմանված կարգով ձեռք բերել, ստանալ, վարձակալել կամ այլ պայմաններով՝ այդ թվում նաև անհատույց, օգտագործել անշարժ գույք, հիմնական միջոցներ, օրենքով չարգելված այլ գույք.

3) օտարել, վարձակալության կամ անհատույց օգտագործման հանձնել հիմնադրամին պատկանող ցանկացած անշարժ և շարժական գույք.

4) կնքել համաձայնագրեր օտարերկրյա ոչ առևտրային և ոչ կառավարական կազմակերպությունների հետ, իր աշխատողներին և այլ անձանց գործուղել այլ երկրներ, հրավիրել այլ երկրներից քաղաքացիներ.

5) ներդրումներ կատարել սույն կանոնադրության 20-րդ կետում նշված ֆինանսական ակտիվներում.

6) Արցախի Հանրապետության օրենսդրությանը և սույն կանոնադրությանը համապատասխան անդամակցել տեղական, միջազգային և օտարերկրյա պետական և ոչ պետական կազմակերպություններին.

7) ինքնուրույն կազմավորել իր ֆինանսական ռեսուրսները, այդ թվում՝ ստանալ վարկեր, փոխառություններ, դրամաշնորհներ, հանգանակություններ, ձեռք բերել գույքային և ոչ գույքային իրավունքներ, տիրապետել և տնօրինել դրանք և դրանցից ստացված եկամուտները.

8) օրենքով սահմանված կարգով ստանալ բանկային գաղտնիք կազմող և այլ տեղեկություններ, որոնք անհրաժեշտ են իր կանոնադրական նպատակներն իրականացնելու համար.

9) իրականացնել օրենսդրությամբ չարգելված այլ գործունեություն:

**4. ՀԻՄՆԱԴՐԱՄԻ ԳՈՒՅՔԸ**

18. Հիմնադրի կողմից հիմնադրամին հանձնված գույքը հիմնադրամի սեփականությունն է: Հիմնադրամն այդ գույքն օգտագործում է սույն կանոնադրությամբ սահմանված նպատակներով:

19. Հիմնադրամի գույքի, այդ թվում՝ ֆինանսական միջոցների գոյացման աղբյուրներն են`

1) Արցախի Հանրապետության կառավարության կողմից իրականացվող ֆինանսական և նյութական ներդրումները.

2) քաղաքացիների և կազմակերպությունների բարեգործական նվիրատվությունները.

3) ծրագրերում ընդգրկված համայնքների դրամական և նյութական ներդրումները.

4) տեղական և օտարերկրյա ոչ կառավարական կազմակերպությունների ֆինանսական ու նյութական ներդրումները և նվիրատվությունները.

5) Արցախի Հանրապետության օրենսդրությամբ չարգելված այլ աղբյուրներ:

20. Հիմնադրամը Արցախի Հանրապետությունում և օտարերկրյա բանկերում Արցախի Հանրապետության օրենսդրությամբ սահմանված կարգով կարող է բացել հաշվարկային ու այլ հաշիվներ (այդ թվում՝ տարադրամային):

21. Հիմնադրամի բոլոր գործարքները և բանկային հաշիվներից վճարումները կատարվում են համապատասխան ֆինանսավորող կողմերի հետ համաձայնեցված կարգով և հիմնավորվում են անհրաժեշտ փաստաթղթերով:

22. Հիմնադրամի ֆինանսական միջոցներն օգտագործվում են՝ վարկային համաձայնագրերի և նվիրաբերությունների նպատակներին համապատասխան:

23. Հիմնադրամը հրապարակում է տարեկան հաշվետվություն իր միջոցների օգտագործման մասին:

**5. ՀԻՄՆԱԴՐԱՄԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ**

24. Հիմնադրամն իր կանոնադրության նպատակներին համապատասխան՝ իրավունք ունի՝

1) անարգել տարածել տեղեկություններ իր գործունեության մասին.

2) հիմնադրել մամուլի և զանգվածային լրատվության այլ միջոցներ.

3) պետական և տեղական ինքնակառավարման մարմիններից օրենքով սահմանված կարգով ստանալ տեղեկություններ, որոնք անհրաժեշտ են իր կանոնադրական նպատակներն իրականացնելու համար.

4) ստեղծել առանձնացված ստորաբաժանումներ (մասնաճյուղեր, ներկայացուցչություններ) և հիմնարկներ.

5) ստեղծել տնտեսական ընկերություններ կամ լինել նրանց մասնակիցը.

6) իրականացնել օրենքով չարգելված այլ գործունեություն:

25. Հիմնադրամը կարող է ձեռնարկատիրական գործունեություն իրականացնել միայն այն դեպքերում, երբ դա ծառայում է այն նպատակների իրականացմանը, որոնց համար նա ստեղծվել է և համապատասխանում է այդ նպատակներին: Հիմնադրամը ձեռնարկատիրական գործունեություն կարող է իրականացնել անձամբ կամ այդ նպատակով ստեղծել տնտեսական ընկերություններ կամ լինել դրանց մասնակից:

26. Հիմնադրամը պարտավոր է՝

1) գործել Արցախի Հանրապետության Սահմանադրությանը, օրենքներին ու իրավական ակտերին, ինչպես նաև հիմնադրամի կանոնադրությանը համապատասխան.

2) օրենքով սահմանված կարգով վարել գործավարություն և հաշվապահական հաշվառում.

3) օրենքով նախատեսված դեպքերում և կարգով տեղեկատվություն ու հաշվետվություններ ներկայացնել պետական մարմիններ.

4) իրականացնել օրենքներով սահմանված այլ պարտականություններ:

**6. ՀԻՄՆԱԴՐԱՄԻ ՄԱՐՄԻՆՆԵՐԸ ԵՎ ԻՐԱՎԱՍՈՒԹՅՈՒՆՆԵՐԸ**

27. Հիմնադրամի մարմիններն են՝

1) հիմնադրամի կառավարման բարձրագույն և հսկողություն իրականացնող մարմինը՝ հոգաբարձուների խորհուրդը (այսուհետ՝ խորհուրդ).

2) հիմնադրամի ընթացիկ գործունեությունը ղեկավարող կառավարիչը՝ հիմնադրամի տնօրենը:

28. Խորհուրդը կազմված է առնվազն երեք անդամից: Խորհրդի նախագահն ի պաշտոնե հանդիսանում է Արցախի Հանրապետության աշխատանքի, սոցիալական և միգրացիայի հարցերի նախարարը: Խորհրդի ձևավորման աշխատանքներն ապահովում է Արցախի Հանրապետության աշխատանքի, սոցիալական և միգրացիայի հարցերի նախարարությունը:

29. Հիմնադրամի տնօրենին ընտրում և պաշտոնից ազատում է խորհուրդը: Նրա պաշտոնում առաջին անգամ նշանակում կարող է կատարել նաև հիմնադիրը: Հիմնադրամի տնօրենի իրավունքներն ու պարտականությունները սահմանվում են օրենքով, սույն կանոնադրությամբ և նրա հետ կնքված աշխատանքային պայմանագրով:

30. Խորհրդի անդամները չեն կարող լինել հիմնադրամի այլ մարմնի անդամ:

31. Խորհրդի անդամներն իրենց պարտականությունները կատարում են առանց վարձատրության՝ հասարակական հիմունքներով: Խորհրդի անդամների համար կարող է սահմանվել փոխհատուցում նրանց այն ծախսերի համար, որոնք կապված են խորհրդի անդամի պարտականությունների կատարման հետ: Փոխհատուցման վճարման կարգը սահմանում է խորհուրդը:

32. Խորհրդի անդամի լիազորությունը դադարում է օրենքով սահմանված դեպքերում: Խորհրդի անդամի լիազորությունների դադարման դեպքում խորհրդի նոր անդամը նշանակվում է օրենսդրությամբ սահմանված կարգով:

33. Խորհրդի անդամներն իրավունք ունեն՝

1) ներկայացնելու առաջարկություններ խորհրդի նիստերի օրակարգի և քննարկվող հարցերի վերաբերյալ.

2) նախապատրաստելու և խորհրդի քննարկմանը ներկայացնելու հարցեր, առաջարկություններ և որոշումների նախագծեր.

3) ստանալու տեղեկություններ հիմնադրամի գործունեությանը վերաբերող ցանկացած հարցի վերաբերյալ.

4) ստանալու իրենց պարտականությունների կատարմամբ պայմանավորված ծախսերի փոխհատուցում:

34. Խորհրդի անդամները պարտավոր են՝

1) մասնակցել խորհրդի նիստերին.

2) իրենց պարտականությունների կատարման ընթացքում գործել՝ ելնելով հիմնադրամի շահերից:

35. Խորհրդի իրավասությանն են պատկանում՝

1) հիմնադրամի ռազմավարական և տարեկան ծրագրերի հաստատումը.

2) հիմնադրամի կողմից իրականացվող (այդ թվում՝ անձամբ) ձեռնարկատիրական գործունեության տեսակների սահմանումը.

3) հիմնադրամի բյուջեի և նրա փոփոխությունների, տարեկան ֆինանսական հաշվետվությունների և հիմնադրամի գործունեության տարեկան հաշվետվությունների հաստատումը.

4) հիմնադրամի գույքի տնօրինման կարգի հաստատումը.

5) հիմնադրամի վերակազմակերպման մասին որոշման ընդունումը.

6) հիմնադրամի լուծարման հարցով դատարան դիմելու մասին որոշման ընդունումը.

7) հիմնադրամի լուծարման հանձնաժողովի (լուծարողի) նշանակումը, լուծարման կարգի ու ժամկետների սահմանումը, լուծարման միջանկյալ հաշվեկշռի և լուծարման հաշվեկշռի հաստատումը.

8) խորհրդի անդամների լիազորությունների վաղաժամկետ դադարեցման մասին որոշումների ընդունումը.

9) խորհրդի նախագահի, տնօրենի և սույն կանոնադրությամբ սահմանված այլ մարմինների ընտրության և նրանց լիազորությունների վաղաժամկետ դադարման մասին որոշումների ընդունումը.

10) հիմնադրամի կանոնադրությամբ նախատեսված այլ մարմինների ձևավորումը.

11) հիմնադրամի կանոնադրության մեջ փոփոխություններ և լրացումներ կատարելու, նոր խմբագրությամբ կանոնադրություն հաստատելու մասին որոշումների ընդունումը.

12) տնտեսական ընկերությունների ստեղծման կամ դրանցում մասնակցության, ինչպես նաև առանձնացված ստորաբաժանումների և հիմնարկների ստեղծման ու դրանց կանոնադրությունների հաստատման մասին որոշումների ընդունումը.

13) հիմնադրամի ֆինանսատնտեսական գործունեության վերահսկումը.

14) տարեկան մեկ անգամ տնօրենի հաշվետվությունները լսելը.

15) իր որոշումների կատարման ընթացքի վերահսկումը.

16) հիմնադրամի աուդիտ իրականացնող անձի (աուդիտորի) ընտրությունը.

17) հիմնադրամի կառուցվածքի հաստատումը.

18) հիմնադրամի հաստիքացուցակի հաստատումը.

19) հիմնադրամի աշխատողների վարձատրման, պարգևատրման և խորհրդի անդամների, իրենց կողմից խորհրդի անդամների պարտականությունների կատարման հետ կապված ծախսերի փոխհատուցման վճարման կարգի հաստատումը.

20) հիմնադրամի կողմից խոշոր գործարքների կնքման մասին որոշումների ընդունումը.

21) օրենքով, սույն կանոնադրությամբ նախատեսված, ինչպես նաև հիմնադրամի այլ մարմիններին չվերապահված այլ լիազորությունների իրականացումը:

36. Սույն կանոնադրության իմաստով խոշոր գործարք է համարվում մեկ կամ մի քանի փոխկապակցված գործարքների կնքումը, որոնք ուղղակի կամ անուղղակի կապված են հիմնադրամի կողմից գույքի ձեռքբերման, օտարման կամ գույքի օտարման հնարավորության հետ, և որոնց արժեքը գործարքը կնքելու մասին որոշում ընդունելու պահի դրությամբ կազմում է տվյալ տարվա համար հաստատված վարչական ծախսերի հինգ տոկոսը:

37. Խորհրդի իրավասություն հանդիսացող հարցերը կանոնադրությամբ չեն կարող փոխանցվել այլ մարմնի:

38. Խորհուրդն իր լիազորություններն իրականացնում է նիստերի միջոցով:

39. Խորհրդի նիստին խորհրդակցական ձայնի իրավունքով կարող է մասնակցել հիմնադրամի գործադիր տնօրենը:

40. Խորհուրդն իրավունք ունի ծանոթանալու հիմնադրամի բոլոր փաստաթղթերին:

41. Խորհրդի նախագահը՝

1) կազմակերպում է խորհրդի աշխատանքները, կարող է կազմավորել խորհրդի ժամանակավոր հանձնախմբեր.

2) գումարում է խորհրդի նիստերը և նախագահում դրանք.

3) կազմակերպում է նիստերի արձանագրության վարումը.

4) հիմնադրամի տնօրենի հետ կնքում է աշխատանքային պայմանագիր.

5) օրենքով նախատեսված դեպքերում խորհրդի քննարկմանն է ներկայացնում խորհրդի անդամների լիազորությունների դադարեցման մասին որոշման նախագիծ:

42. Խորհրդի նախագահի բացակայության դեպքում նրա պարտականությունները, խորհրդի որոշմամբ, կատարում է անդամներից մեկը:

43. Հիմնադրամի տնօրենը՝

1) ապահովում է հիմնադրամի բնականոն գործունեությունը.

2) պատրաստում է խորհրդի նիստի օրակարգը և որոշումների նախագծերը.

3) տնօրինում է հիմնադրամի գույքը, այդ թվում՝ ֆինանսական միջոցները, գործարքներ է կնքում հիմնադրամի անունից.

4) ներկայացնում է հիմնադրամը Արցախի Հանրապետությունում և օտարերկրյա պետություններում.

5) գործում է առանց լիազորագրի.

6) տալիս է լիազորագրեր.

7) սահմանված կարգով կնքում է պայմանագրեր, այդ թվում՝ աշխատանքային.

8) բանկերում բացում է հիմնադրամի հաշվարկային (այդ թվում՝ արտարժութային) և այլ հաշիվներ.

9) խորհրդի հաստատմանն է ներկայացնում հիմնադրամի աշխատանքային ներքին կանոնակարգը, առանձնացված ստորաբաժանումների, հիմնարկների ու հիմնադրամի կողմից հիմնադրվող տնտեսական ընկերությունների կանոնադրությունները, հիմնադրամի վարչակազմակերպական կառուցվածքը, հաստիքացուցակը, վարչական, գործառնական ծախսերի նախահաշիվը և ներդրումների ծրագիրը.

10) առաջարկ է ներկայացնում արտահերթ խորհրդի նիստ գումարելու վերաբերյալ.

11) իր իրավասության սահմաններում արձակում է հրամաններ, հրահանգներ, կատարման համար տալիս է պարտադիր ցուցումներ և վերահսկում դրանց կատարումը.

12) սահմանված կարգով աշխատանքի է ընդունում և աշխատանքից ազատում հիմնադրամի աշխատողներին, այդ թվում՝ հիմնադրամի առանձնացված ստորաբաժանումների, հիմնարկների ղեկավարներին ու աշխատողներին.

13) աշխատողների նկատմամբ կիրառում է խրախուսման և կարգապահական պատասխանատվության միջոցներ.

14) իր իրավասության սահմաններում ֆինանսավարկային կազմակերպություններին տալիս է երաշխավորագրեր:

44. Հիմնադրամի տնօրենը առանց խորհրդի համաձայնության չի կարող զբաղեցնել այլ պաշտոն, կատարել վճարովի աշխատանք, բացի գիտական, մանկավարժական և ստեղծագործական աշխատանքից:

45. Խորհուրդն իրավունք ունի ցանկացած ժամանակ լուծել հիմնադրամի տնօրենի հետ կնքված աշխատանքային պայմանագիրը՝ օրենքով, սույն կանոնադրությամբ և տվյալ պայմանագրով սահմանված կարգով:

46. Հիմնադրամի տնօրենի բացակայության կամ պաշտոնեական պարտականությունների կատարման անհնարինության դեպքում տնօրենին փոխարինում է հիմնադրամի տնօրենի տեղակալը:

**7. ԽՈՐՀՐԴԻ ՆԻՍՏԵՐԻ ԿԱԶՄԱԿԵՐՊՈՒՄԸ ԵՎ**

**ՈՐՈՇՈՒՄՆԵՐԻ ԸՆԴՈՒՆՄԱՆ ԿԱՐԳԸ**

47. Խորհրդի անդամները, մինչև խորհրդի նիստի անցկացման օրվան նախորդող տասներորդ օրը հիմնադրամի տնօրենին ներկայացնում են նիստի օրակարգում ընդգրկվելիք հարցերը և դրանց վերաբերյալ անհրաժեշտ նյութերը (կարծիքները, խորհրդի որոշման նախագծերը):

48. Հիմնադրամի տնօրենը, ստացված, ինչպես նաև իր կողմից բարձրացված հարցերի հիման վրա կազմում է խորհրդի նիստի օրակարգը և համապատասխան որոշումների նախագծերը: Հիմնադրամի տնօրենը կազմված օրակարգը, որոշումների նախագծերը, կից նյութերը ներկայացնում է խորհրդի անդամներին, խորհրդի նիստի անցկացման օրվան նախորդող երրորդ օրը:

49. Խորհուրդը նիստի ընթացքում հաստատում է հիմնադրամի կողմից ներկայացված օրակարգը:

50. Խորհուրդն իր գործունեությունն իրականացնում է նիստերի միջոցով: Խորհրդի նիստերը գումարվում են առնվազն տարեկան մեկ անգամ: Խորհրդի նիստերը կարող են հրավիրվել նաև խորհրդի անդամների 1/3–ի պահանջով, խորհրդի նախագահի կողմից՝ համապատասխան պահանջը ներկայացնելուց 30 օրվա ընթացքում: Եթե նշված ժամկետում խորհրդի նախագահը նիստ չի հրավիրում, ապա նիստ կարող են հրավիրել նման պահանջ ներկայացրած անձինք:

51. Խորհրդի նիստն իրավազոր է, եթե դրան մասնակցում է խորհրդի անդամների կեսից ավելին: Քվեարկության ժամանակ խորհրդի յուրաքանչյուր անդամ ունի մեկ ձայն: Խորհրդի որոշումներն ընդունվում են նիստին մասնակցող անդամների ձայների մեծամասնությամբ՝ բացառությամբ օրենքով կամ սույն կանոնադրության 53-55-րդ կետերով նախատեսված դեպքերի: Ձայների հավասարության դեպքում խորհրդի նախագահի, իսկ վերջինիս բացակայության դեպքում կամ պաշտոնեական պարտականությունների կատարման անհնարինության դեպքում նախագահողի ձայնը վճռորոշ է: Նիստին մասնակից կարող են համարվել նաև խորհրդի այն անդամներն, ովքեր հարգելի պատճառով նիստից բացակայելով, խորհրդին նախօրոք ուղարկել են իրենց գրավոր կարծիքները նիստի օրակարգում ընդգրկված հարցերի վերաբերյալ: Այդ փաստաթղթերը խորհրդի կողմից կարող են ընդունվել որպես բացակայող խորհրդի անդամի քվեարկություն: Այդ դեպքում դրանք հաշվառվում են տվյալ հարցի քվեարկության արդյունքում և կցվում են նիստի արձանագրությանը:

52. Եթե խորհրդի նիստում քննարկվում է խորհրդի որևէ անդամի կամ նրա հետ փոխկապված անձի (ծնող, ամուսին, զավակ, եղբայր, քույր, ամուսնու ծնող, զավակ, եղբայր և քույր) գույքային և այլ շահերին վերաբերող հարց, ապա խորհրդի տվյալ անդամը քվեարկությանը չի մասնակցում:

53. Հիմնադրամի անվանման փոփոխության, լուծարման և կանոնադրության փոփոխության կամ նոր խմբագրությամբ կանոնադրության հաստատման մասին որոշումներն ընդունվում են խորհրդի անդամների ընդհանուր թվի ձայների մեծամասնությամբ:

54. Տնօրենի ընտրության և պաշտոնից ազատման մասին որոշումներն ընդունվում են խորհրդի անդամների ընդհանուր թվի ձայների որակյալ (2/3) մեծամասնությամբ:

55. Հիմնադրամի վերակազմակերպման մասին որոշումներն ընդունվում են խորհրդի անդամների ընդհանուր թվի ձայների որակյալ (2/3) մեծամասնությամբ:

56. Խորհրդի նիստերը կարող են անցկացվել էլեկտրոնային փոստի կամ կապի այլ միջոցների կիրառմամբ, ինչպես նաև հարցման կարգով:

57. Խորհրդի նիստերին խորհրդակցական ձայնի իրավունքով կարող է մասնակցել հիմնադրամի տնօրենը:

58. Խորհրդի նիստերը արձանագրվում են: Արձանագրությունը երկու օրվա ընթացքում ստորագրում են տվյալ նիստին մասնակցող բոլոր անդամները: Արձանագրությունը պահվում է հիմնադրամում առնվազն հինգ տարի, բացառությամբ օրենքով սահմանված դեպքերի:

59. Խորհրդի որոշումների նախագծերի վերջնական տարբերակները համաձայնեցվում են խորհրդի անդամների հետ, որից հետո դրանք ստորագրում է խորհրդի նախագահը:

**8. ՀԻՄՆԱԴՐԱՄԻ ՖԻՆԱՆՍԱԿԱՆ ՀԱՇՎԵՏՎՈՒԹՅՈՒՆՆԵՐԻ ԱՈՒԴԻՏԸ**

60. Հիմնադրամի ֆինանսական հաշվետվությունների աուդիտը կատարվում է անկախ աուդիտորների կողմից՝ առնվազն տարեկան մեկ անգամ:

61. Խորհրդի անդամների մեկ երրորդի պահանջով կարող է անցկացվել արտահերթ աուդիտորական ստուգում:

62. Աուդիտորներն ընտրվում են մրցութային կարգով և հաստատվում խորհրդի կողմից: Մրցույթը կազմակերպում է հիմնադրամի տնօրենը:

**9. ՀԱՇՎԱՊԱՀԱԿԱՆ ՀԱՇՎԱՌՈՒՄԸ ԵՎ ՖԻՆԱՆՍԱԿԱՆ ՀԱՇՎԵՏՎՈՒԹՅՈՒՆԸ**

63. Հիմնադրամն օրենքով և այլ իրավական ակտերով սահմանված կարգով վարում է հաշվապահական հաշվառում և ներկայացնում ֆինանսական ու վիճակագրական հաշվետվություններ:

**10. ՀԻՄՆԱԴՐԱՄԻ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

64. Հիմնադրամը կարող է վերակազմակերպվել կամ լուծարվել Արցախի Հանրապետության օրենսդրությամբ սահմանված կարգով:

65. Պարտատերերի պահանջները բավարարելուց հետո, ինչպես նաև այն դեպքում, երբ լուծարման միջանկյալ հաշվեկշիռը հաստատելու պահին հիմնադրամը չունի պարտավորություններ պարտատերերի նկատմամբ, գույքն ուղղվում է հիմնադրամի կանոնադրությամբ նախատեսված նպատակներին, իսկ դրա անհնարինության դեպքում փոխանցվում է Արցախի Հանրապետության պետական բյուջե:

ԱՐՑԱԽԻ ՀԱՆՐԱՊԵՏՈՒԹՅԱՆ ՆԱԽԱԳԱՀԻ

ԱՇԽԱՏԱԿԱԶՄԻ ԿԱՌԱՎԱՐՈՒԹՅԱՆ

ԳՈՐԾԵՐԻ ԿԱՌԱՎԱՐՉՈՒԹՅԱՆ ՊԵՏ Ա. ԼԱԶԱՐՅԱՆ

ՀԻՄՆԱՎՈՐՈՒՄ

««ԱՐՑԱԽԻ ՍՈՑԻԱԼԱԿԱՆ ԶԱՐԳԱՑՄԱՆ ԾՐԱԳՐԵՐԻ ՀԻՄՆԱԴՐԱՄ»

ՀԻՄՆԱԴՐԵԼՈՒ ՄԱՍԻՆ» ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. Կարգավորման ենթակա խնդրի սահմանումը

Նախագծի ընդունումը պայմանավորված է հետպատերազմյան իրավիճակում ստեղծված սոցիալական հիմնախնդիրները առավել արդյունավետ լուծելու անհրաժեշտությամբ:

2. Առկա իրավիճակը

Ներկայումս ԱՀ աշխատանքի, սոցիալական և միգրացիայի հարցերի նախարարության հիմնական քաղաքականությունը տարվում է բնակչության խոցելի խմբերի համար սոցիալական ապահովածության ուղղվածությամբ, որը բերում է բնակչության խոցելի խմբերի մոտ կենսաթոշակներից, նպաստներից և ուղղակի դրամական աջակցություններից կախվածության, աշխատանքով ու զբաղվածությամբ կյանքի դժվարությունների հաղթահարման սկզբունքից հեռացման:

3. Կարգավորման նպատակները

Նախագծի ընդունման դեպքում կստեղծվի Արցախի սոցիալական զարգացման ծրագրերի  հիմնադրամ, որի կողմից կմշակվեն նոր մոտեցումներ ու քաղաքականություն՝ ուղղված ոչ միայն բնակչության խոցելի խմբերի սոցիալական ապահովածությանը, այլ նաև սոցիալական զարգացման ծրագրերի միջոցով հասարակության մեջ նրանց ինտեգրմանը՝ որպես լիարժեք անդամ:

4. Ակնկալվող արդյունքը

Նախագծի ընդունման դեպքում կիրականացվի սույն հիմնավորման 3-րդ կետում նշված նպատակը:

5. Նորմատիվ բնույթի հիմնավորվածությունը

Նախագիծը նորմատիվ է, քանի որ պարունակում է վարքագծի պարտադիր կանոններ անորոշ թվով անձանց համար:

ՆԱԽԱՐԱՐ Ա. ՊԵՏՐՈՍՅԱՆ